﻿ ∗ POLITICI DE INCLUZIUNE SOCIALĂ DANIEL ARPINTE ADRIANA BABOI SORIN CACE CRISTINA TOMESCU (DOBOŞ) IULIAN STĂNESCU rticolul de faţă îşi propune o analiză asupra excluziunii şi incluziunii sociale, din două perspective: (1) a conceptelor în A sine, ca termeni în politicile sociale şi (2) ca domeniu distinct de politică publică. Cu alte cuvinte, abordăm atât componenta teoretică, de definire şi interpretare a termenilor, îndeosebi în mediul academic, cât şi pe cea instituţională, de evoluţie şi acoperire în planul politicilor sociale. Perspectiva teoretică porneşte de la faptul că termenii de excluziune şi incluziune socială provin mai degrabă din mediul instituţional, fiind ulterior şi subiect al dezbaterilor din mediul academic. În primul rând, vom prezenta o parte dintre punctele de vedere teoretice asupra celor două concepte. În al doilea rând, ne propunem o discuţie asupra incluziunii sociale ca exemplu de relaţie dintre cunoaşterea instituţională, reflectată într-o linie de politică publică, şi cunoaşterea ştiinţifică. Din punct de vedere instituţional, ca domeniu de politică publică, vom urmări evoluţia politicilor de incluziune socială la nivelul Uniunii Europene şi în România. Pentru început, vom căuta principalele momente de construcţie ale politicii sociale în plan european şi poziţia politicilor de incluziune socială în cadrul acestora. În ceea ce priveşte România, ne propunem să prezentăm reperele procesului de construcţie instituţională privind incluziunea socială, precum şi identificarea locului şi rolului acesteia în cadrul politicilor publice, în perioada de preaderare şi post-aderare la Uniunea Europeană. Cuvinte-cheie: incluziune socială, excluziune socială, politici de incluziune, politici sociale.  Adresele de contact ale autorilor: Daniel Arpinte, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: arpinte@iccv.ro; arpinte@yahoo.com; Adriana Baboi, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: adrianababoi@yahoo.com; Sorin Cace, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: corsorin@mailbox.ro; Cristina Tomescu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: crisdobos@yahoo.com; Iulian Stănescu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: iulian7400@yahoo.com. ∗ Articolul este realizat cu sprijinul grantului CNCSIS „Capacitatea instituţiilor româneşti din domeniul incluziunii sociale de absorbţie şi management a fondurilor structurale”, contract CNCSIS IDEI 226/2007. CALITATEA VIEŢII, XIX, nr. 3–4, 2008, p. 339–364 340 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 2 PERSPECTIVE TEORETICE PRIVIND INCLUZIUNEA ŞI EXCLUZIUNEA SOCIALĂ În ultimii ani abordările din câmpul politicilor sociale din România privind grupurile vulnerabile sau dezavantajate din societate au fost extinse prin adăugarea termenilor de excluziune şi incluziune socială. În deceniul precedent astfel de probleme sociale făceau parte, mai degrabă, din tematica sărăciei sau a dezvoltării umane. În plan teoretic, cu privire la termenul de excluziune socială există o largă diversitate de puncte de vedere. După cum vom vedea, acestea variază de la contestarea sa ca fiind prea vag sau chiar recesiv, până la sublinierea unui rol pozitiv de extindere multidimensională a analizei şi înţelegerii asupra unor aspecte ale calităţii vieţii care nu ţin doar de considerente materiale, de venit. Incluziunea socială însă nu se confruntă cu probleme de definire semnificative, fiind percepută în principal drept acţiune de răspuns în planul politicilor sociale la situaţiile de excluziune socială. După prezentarea originii şi contextului apariţiei termenilor, vom explora câteva puncte de discuţie, anume: (1) raportul excluziunii sociale cu alţi termeni din politicile sociale, cum ar fi sărăcia, marginalizarea sau underclass, (2) problematica definirii excluziunii sociale, (3) relaţia cu valori sociale cum sunt egalitatea sau dreptatea socială şi (4) teorii explicative privind cauzele şi condiţiile excluziunii sociale. Originea termenilor Originea termenului de excluziune socială se regăseşte în Franţa deceniului al şaptelea al secolului trecut prin referinţe vagi în discursurile publice despre „cei excluşi”. În 1974, René Lenoir, secretar de stat cu afaceri sociale în guvernul gaullist condus de Jacques Chirac, a publicat cartea Les Exclus. După Lenoir, excluşii reprezentau toate categoriile sociale care nu erau incluse în sistemele de asigurări sociale specifice statului social (welfare state): persoane cu handicap fizic şi psihic, persoane cu tendinţe de suicid, veteranii invalizi, copii abuzaţi, familii cu părinţii divorţaţi, consumatori de droguri, persoanele neadaptate social şi alte categorii de persoane care nu îşi găsesc un loc în societate (Lenoir, 1974). În anii ’80, în Franţa a debutat o perioadă caracterizată de o rată persistent ridicată a şomajului, fapt care a afectat îndeosebi tinerii. Totodată, s-au făcut simţite şi alte probleme sociale, legate şi de alte aspecte, nu numai de cele materiale, cum ar fi degradarea cartierelor mărginaşe, destrămarea stabilităţii relaţiilor de familie, izolarea socială, probleme de integrare ale comunităţilor de imigranţi, mai ales în rândul celor aflaţi la a doua generaţie. Pentru a acoperi toate grupurile afectate de aceste probleme sociale, guvernele socialiste din perioada preşedinţiei lui Francois Mitterand (1981–1994) au extins aria de acoperire a termenului. Excluziunea socială a devenit parte curentă a documentelor de politici redactate la nivelul Commissariat General du Plan, însoţită de viziunea unui stat social participativ şi principii noi, cum ar fi: coeziunea socială, inserţia şi integrarea socială (Silver, 1995). 3 POLITICI DE INCLUZIUNE SOCIALĂ 341 La nivel european, termenul de excluziune socială a apărut la sfârşitul anilor ’80 şi începutul anilor ’90, în cursul mandatelor Comisiei Delors. Încă din 1975 au fost iniţiate şi derulate de către instituţiile comunitare (Consiliul, Comisia) o serie de programe privind sărăcia. Al treilea program, derulat între anii 1989–1994 şi cunoscut informal drept Sărăcie III (Poverty III), a finanţat constituirea Observatorului asupra politicilor naţionale de combatere a excluziunii sociale. În prima parte a anilor ’90, excluziunea şi incluziunea socială au fost integrate (mainstreaming) în toate politicile Uniunii Europene, începând cu Tratatul de la Maastricht şi protocoalele sale anexe, reforma obiectivelor Fondului Social European, documente ale Parlamentului European şi Programele de Acţiune Socială ale Comisiei (Estivil, 2003). Unii autori au susţinut că unul dintre motivele pentru care excluziunea socială a fost adoptată atât de rapid la nivelul instituţional european a fost refuzul guvernelor conservatoare de la acea vreme din Europa, mai precis guvernul Thatcher din Marea Britanie (Berghman, 1995, Nolan, 1996) şi guvernul Kohl din Germania (Hills, 2002) de a recunoaşte existenţa sărăciei, preferându-se termenul de excluziune socială, perceput, mai degrabă, ca vag. Pe de altă parte, UE însăşi ar prefera utilizarea excluziunii sociale, deoarece face trimitere la nevoia de acompaniere a integrării economice cu măsuri care promovează şi integrarea socială şi nu implică posibilitatea ca integrarea economică să cauzeze sărăcie pentru anumite grupuri sau zone vulnerabile (Nolan, 1996). Incluziunea socială este un termen de dată mai recentă. Spre deosebire de excluziune, nu are un moment de referinţă, precum cartea lui R. Lenoir din 1974, având originea în special în mediul instituţional. La începutul anilor ’90, documentele de politici ale instituţiilor comunitare, precum Cartea Verde asupra Politicii Sociale Europene: Opţiuni pentru Uniune din 1993, menţionează combaterea excluziunii sociale ca linie de politică publică. În mediul academic din acei ani incluziunea încă nu apărea, fiind utilizaţi termeni precum integrare sau inserţie în cadrul analizei politicilor de combatere a excluziunii sociale (Rodgers, 1995). Momentul de referinţă pentru introducerea termenului de incluziune socială este Consiliul European de la Lisabona din anul 2000, prilej cu care a şi fost lansată o strategie a Uniunii Europene, având drept orizont anul 2010, cunoscută ca Procesul sau Strategia Lisabona, însă asupra prezenţei conceptului de incluziune socială în documentele de politici vom reveni în a doua secţiune, cea privind politicile în domeniu. Excluziune socială, sărăcie, marginalizare şi underclass Înainte de a intra în problematica definirii excluziunii sociale, este relevant să vedem relaţia cu alţi termeni din aceeaşi arie de referinţă, respectiv sărăcia, marginalizarea şi underclass. Relaţia dintre excluziunea socială şi sărăcie a atras puncte de vedere contrare, care pot fi sistematizate pe două coordonate: (a) în ce măsură diferă conceptual excluziune socială faţă de sărăcie şi (b) în ce măsură excluziunea socială este un termen progresiv sau recesiv faţă de sărăcie. 342 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 4 Asupra distincţiei dintre sărăcie şi excluziune socială se remarcă două puncte de vedere. Conform primului, sărăcia se referă la lipsa de resurse materiale, de venituri financiare, în timp ce excluziunea socială acoperă o arie mai largă de grupuri dezavantajate. Definirea precisă a grupurilor dezavantajate diferă în funcţie de specificul fiecărei societăţi, dar se poate vorbi de un consens asupra faptului că excluziunea este un concept care acoperă mai multe probleme sociale. Cuvântul- cheie în acest sens este participare. Excluziunea reprezintă negarea participării la diferite aspecte ale vieţii sociale, cum ar fi activarea pe piaţa muncii, accesul la servicii publice, la viaţa politică, precum şi forme diverse de discriminare, izolarea fizică faţă de semeni (Haralambos, 2008). Al doilea punct de vedere consideră că excluziunea socială nu este altceva decât un termen la modă prin care se discută despre sărăcie (Levitas, 1996). După preluarea, la nivelul UE, a politicilor naţionale de excluziune şi incluziune socială ale statelor membre, primul punct de vedere cunoaşte o mult mai largă răspândire. Discuţia dacă excluziunea este recesivă sau progresivă faţă de sărăcie se referă la măsura în care excluziunea fie escamotează problema sărăciei sau, din contră, lărgeşte câmpul dezbaterii sociale privind inegalitatea şi lipsa de dreptate socială. Având în vedere consecinţele în planul politicilor şi tendinţa instituţională din ultimii ani de a se vorbi mai mult despre excluziune decât despre sărăcie, problema nu este lipsită de interes. În sprijinul caracterului recesiv au fost aduse o serie de argumente. Primul argument, după cum am văzut şi mai sus în cazul adoptării la nivel european a excluziunii sociale, ţine de opoziţia guvernelor conservatoare faţă de recunoaşterea existenţei unei probleme legată de sărăcie. În această situaţie, guvernele nu mai au obligaţia asumării şi ajung să evite luarea de măsuri antisărăcie. Mai mult, având drept obiectiv combaterea excluziunii sociale, se poate justifica reducerea beneficiilor sociale pentru a încuraja pe cei excluşi (şomeri pe termen lung, părinţi din familii monoparentale, de exemplu) să iasă din starea de excluziune prin căutarea mai asiduă a unei surse de venit, deci a unui loc de muncă (Nolan, 1996). Jordi Estivil (2003) a sistematizat şi alte argumente în sensul restrângerii folosirii termenului de sărăcie în Europa occidentală şi preferinţa pentru excluziune: – sărăcia reprezintă o problemă din trecut, presupus rezolvată, iar persistenţa acesteia este problematică şi dificil de recunoscut; – opusul sărăciei este avuţia (wealth), de unde întrebări asupra distribuţiei acesteia în societate; – vizibilitatea cotidiană a sărăciei este contrară imaginii societăţii oferită de mass-media, unor principii de drept constituţional şi aşteptărilor optimiste legate de efectele dezvoltării economice; – excluziunea este dificil de cuantificat şi operaţionalizat, deci poate fi asumată fără prea multe obligaţii în planul politicilor, fiind deci acceptabilă pentru un larg spectru politic. Caracterul progresiv al excluziunii sociale constă în aducerea în discuţie şi a altor forme şi cauze ale problemelor sociale specifice grupurilor dezavantajate, nu doar a inegalităţii veniturilor. Principalele argumente în acest sens ar fi că excluziunea: 5 POLITICI DE INCLUZIUNE SOCIALĂ 343 – încurajează o analiză dinamică, pe mai multe dimensiuni, a factorilor structurali în ceea ce priveşte grupurile dezavantajate; – oferă o capacitate explicativă superioară pentru probleme sociale apărute în anii şaptezeci, respectiv privind situaţia persoanelor aflate la periferia societăţii, izolate, stigmatizate; – subliniază ideea de drepturi sociale, cum ar fi cele la educaţie sau locuire şi include probleme cum ar fi rasismul, discriminarea, egalitatea de gen; – este mai acceptabilă pentru opinia publică, căci nu poartă stigmatul suferinţei sărăciei şi mulţi se pot identifica mai uşor cu situaţiile de excluziune socială (Estivil, 2003, Lister, 2004). Cu toate acestea, Jordi Estivil (2003) şi Ruth Lister (2004) recomandă utilizarea complementară a sărăciei şi excluziunii sociale. După Estivil, este nevoie de „o utilizare riguroasă şi combinată, pentru a evita riscul de a opta exclusiv pentru unul şi de a renunţa la celălalt, care ar rezulta într-o capacitate redusă de descriere, analiză şi intervenţie” (Estivil, 2003: 20). Apariţia termenului de marginalizare are la origine problemele socioeconomice apărute în anii ’70. În perioada anilor 1972–1973, marginalii erau grupuri de tineri, fără o relevanţă a apartenenţei de clasă, semiboemi, care respingeau acceptarea socială şi participau în tulburări sociale de tip Mai 1968 (Vincent, 1979). Cu timpul, marginalizarea a fost folosită în state vest-europene pentru a descrie un proces prin care anumite grupuri sunt îndepărtate temporar sau drastic de centrul vieţii sociale. În România, termenul a început să fie folosit în anii ’90. Adoptarea excluziunii şi incluziunii sociale în documentele UE şi apoi în politicile sociale ale Statelor Membre a suplinit marginalizarea socială. Underclass este un concept de origine americană a cărui introducere în spaţiul european a fost făcută la sfârşitul anilor 1980 de către Charles Murray, cercetător la American Enterprise Institute. Termenul se referă la persoane care se autoexclud social, prin faptul că nu încearcă să participe deplin în societate. Sunt persoane sărace, al căror element definitoriu este angajarea în aşa-numite comportamente deplorabile, cum ar fi refuzul de a se angaja, recursul la infracţiuni pentru câştigarea existenţei sau naşterea de copii în afara unei căsătorii legal recunoscute (Murray, 1989). David Byrne contestă această viziune asupra grupurilor dezavantajate prin faptul că, în opoziţie cu underclass, excluziunea socială atrage atenţia tocmai asupra relaţiei dintre cei excluşi şi grupurile care promovează excluderea. Situaţia de excluziune socială fiind cauzată de unii oameni asupra altor oameni, excluşii sociali nu pot fi underclass, adică în situaţie de auto-excludere (Byrne, 1999). Problematica definirii excluziunii sociale După cum am văzut, excluziunea socială este un termen care a intrat în limbajul curent al politicilor sociale, atât în plan instituţional, cât şi în studiul acestora, la nivel academic. Cu toate acestea, nu se poate vorbi despre un consens asupra înţelesului exact sau despre o definire precisă. Tony Atkinson evidenţia că 344 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 6 tocmai acest fapt a contribuit la răspândirea atât de largă a termenului (Atkinson, 1998). În cele ce urmează, vom prezenta câteva dintre dimensiunile cele mai importante în definirea excluziunii sociale, precum şi clasificarea definiţiilor propusă de David Byrne. Gerry Roggers a identificat categorii sau modele de excluziune socială prezente în diversele definiţii, cu menţiunea interesantă că utilizarea acestora variază în funcţie de specificul regional, respectiv după continentul unde este elaborată definiţia. Primele cinci categorii reprezintă excluziune de la: (1) bunuri şi servicii, (2) piaţa muncii, (3) proprietatea funciară, (4) securitate (fizică sau privind contingenţele) şi (5) drepturile omului. A şasea categorie este mai vag formulată, respectiv (6) relaţia excluziune – strategii de dezvoltare economico-socială şi se referă, în fapt, la costurile sociale ale programelor de ajustare structurală (Rodgers, 1995). Estivil (2003) propune o schemă mult mai simplă de clasificare, cu trei dimensiuni: (1) politică, (2) socială, (3) economică. Tony Atkinson (1998) a remarcat trei aspecte esenţiale în multiplele definiţii ale excluziunii: (1) relativitatea, (2) actul excluziunii şi (3) dinamica. (1) Relativitatea se referă la condiţiile particulare de timp şi spaţiu ale excluziunii, la specificul grupurilor sociale din spaţiul fizic de referinţă al definirii. Aşadar, grupurile afectate de excluziune nu sunt aceleaşi în America Latină şi în Europa de nord. (2) Actul excluziunii face trimitere la incapacitatea persoanei de a depăşi prin forţe proprii situaţia de excluziune. De exemplu, există o diferenţă între opţiunea de a nu activa pe piaţa muncii şi incapacitatea de a obţine un loc de muncă, indiferent de voinţa individului. (3) Dinamica excluziunii sociale vizează perspectiva de viitor a persoanei, cu posibilitatea extinderii şi asupra generaţiei următoare. David Bryne (1999) a propus o clasificare a definiţiilor excluziunii sociale în două categorii, „slabe” şi „tari”. Criteriile operate în această clasificare se plasează întrucâtva în continuarea dezbaterii privind potenţialul progresiv sau regresiv al excluziunii sociale. Pentru Bryne, diferenţa specifică constă în evidenţierea importanţei inegalităţilor materiale şi de putere. În acest sens, se poate distinge între o asumare reală a incluziunii sociale şi o escamotare în spatele unor considerente vagi. Un exemplu de definiţie „slabă” este cea formulată de cercetătorii din cadrul Centrului de Cercetare pentru Analiza Excluziunii Sociale (CASE) al London School of Economics. Potrivit definiţiei, „un individ este exclus social dacă (a) el sau ea este rezident/ă geografic într-o societate, dar (b) pentru motive dincolo de controlul lui sau ei, el sau ea nu poate participa la activităţile normale ale unui cetăţean în acea societate şi (c) el sau ea ar dori să participe” (Burchardt, 1999): 226). O definiţie „tare” a fost propusă de Jordi Estivil. Astfel, excluziunea socială „poate fi înţeleasă ca o acumulare de procese confluente cu rupturi succesive din centrul economiei, vieţii politice şi al societăţii, care distanţează gradual şi plasează persoane, grupuri, comunităţi şi teritorii într-o poziţie de inferioritate în relaţia cu centri de putere, resurse şi valori predominante” (Estivil, 2003):19). Asupra varietăţii definiţiilor date excluziunii sociale, Haralambos şi Holborn concluzionează că „tind să reflecte preferinţele teoretice şi politice” (2008: 228) ale 7 POLITICI DE INCLUZIUNE SOCIALĂ 345 celor care le emit. Acest fapt nu trebuie însă să micşoreze rolul util al excluziunii sociale în lărgirea dezbaterii asupra problemelor sociale. În spaţiul academic românesc, definiţia propusă în Dicţionarul de politici sociale se regăseşte sub o formă uşor extinsă în articolul tematic din Enciclopedia Dezvoltării Sociale. Potrivit autorilor, excluziunea socială „se referă cu precădere la o situaţie de eşec privind realizarea deplină a drepturilor cetăţeneşti, atât datorită unor cauze structurale de natură socioeconomică, cât şi unor cauze de natură individuală” (Zamfir, Preda, Dan, 2007: 241). Această definiţie are o dublă ascendenţă, respectiv (a) cele patru dimensiuni ale integrării sociale (civică, economică, socială şi interpersonală), conform raportului programului Poverty III al UE de la începutul anilor nouăzeci şi (b) conceptul de cetăţenie a lui T.H. Marshall din 1950 (Preda, 2002). Conform criteriilor de clasificare a definiţiilor excluziunii ale lui David Bryne, această definiţie s-ar încadra, mai degrabă, în categoria celor „slabe”. Relaţia excluziune/incluziune socială – valori sociale Excluziunea şi incluziunea socială nu sunt termeni neutri valoric, deoarece implică o relaţie cu o serie de valori sociale. Aceste valori pot îmbrăca forma unor trăsături culturale ale spaţiului vest-european în care au apărut respectivii termeni. De asemenea, pot fi valori sociale contemporane, fără a căror asumare dezideratele de „combatere a excluziunii sociale” şi „promovare a incluziunii sociale” din documentele de politici publice rămân simple declaraţii de intenţii. Asumarea respectivelor valori se reflectă în planul politicilor în obiective şi acţiuni care dau conţinut incluziunii sociale. În anumite situaţii, incluziunea socială poate deţine un rol de element valorizant în agenda grupurilor de presiune antidiscriminare sau feministe. Hilary Silver (1995) şi-a propus să clarifice valorile şi înţelesurile asociate excluziunii sociale prin trei paradigme – solidaritate, specializare şi monopol. În ţările occidentale, tematica excluziunii este puternic influenţată de cultura politică naţională. Astfel, în Franţa dezbaterea se desfăşoară între republicanism şi social- democraţie, respectiv între solidaritate şi monopol, în Marea Britanie, între social- democraţie şi liberalism, acesta din urmă reprezentat de paradigma specializării, în timp ce în SUA discursul tinde să aparţină în întregime ideologiei liberale. Toate cele trei paradigme sunt tipuri ideale, care însumează tradiţii politice şi ideologice. În cazul solidarităţii este vorba de valori specifice tradiţiei republicane franceze – un stat puternic, centralizat, unitar, secular, egalitarist şi universalist. Excluziunea este, astfel, explicată ca o ruptură a liantului social dintre individ şi societate, adică a solidarităţii sociale. Liberalismul anglo-american porneşte de la presupoziţia că indivizii diferă, iar prin specializare, ei vor face parte din grupuri şi sfere sociale diferite. Situaţia de excluziune se creează în măsura în care se împiedică libera participare a individului prin bariere de grup şi discriminare. Paradigma monopolului vede ordinea socială ca fiind de tip coercitiv, impusă printr-un set de relaţii de putere. Excluziunea este explicată prin intermediul conceptului de închidere socială (social closure) al lui Max Weber, descriind un proces de 346 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 8 subordonare prin care un grup îşi monopolizează avantajele prin închiderea oportunităţilor altora, pe care îi definesc inferiori sau ineligibili. Brian Barry (2002) consideră că în societăţile contemporane, caracterizate prin economie de piaţă şi democraţie liberală, există o excluziune socială cu dublă stratificare cuprinzând pe cei mai dezavantajaţi şi, respectiv, pe cei din straturile sociale superioare. După Barry, excluziunea socială este strâns legată de modul în care două valori, dreptatea socială (social justice) şi solidaritatea socială, sunt prezente în instituţiile sociale. Prin dreptate socială, Barry se referă la egalitatea de şanse. În viaţa reală, aceasta însemnă, în primul rând, accesul la educaţie şi la un loc de muncă. Spre exemplu, fără servicii publice educaţionale la standarde sensibil egale pentru toţii copiii şi tinerii, apare polarizarea socială: cei cu resurse îşi trimit copiii la şcoli private sau de stat de vârf, în timp ce excluşii fără resurse nu beneficiază de aceleaşi oportunităţi. Solidaritatea socială este operaţionalizată ca un sentiment de apropiere, de relaţionare faţă de semeni cu care nu există contact personal. În acest fel, solidaritatea socială este întărită prin participarea la instituţii sociale comune. Războiul, de pildă, creează în cel mai înalt grad solidaritate între membrii unei societăţi. Excluziunea socială este favorizată în măsura în care se reduce participarea la instituţii cu un înalt grad de comunalitate a experienţei, cum sunt sistemele publice de educaţie şi sănătate. Oferirea de alternative private, de acces pe bază de venit, conduce tot la dubla excludere (Barry, 2002). După cum remarca autoarea feministă Meg Luxton, excluziunea socială a fost folosită de diferite grupuri cu obiective declarat egalitare pentru a-şi promova punctul de vedere pe agenda publică. Exemple de grupuri de presiune de acest tip sunt cele antirasiste şi feministe (Luxton, 2002). Observaţia lui Haralambos şi a lui Holborn (2008) cu privire la relaţia dintre definirea excluziunii sociale şi preferinţele celui care emite definiţia respectivă pare a fi valabilă şi în cazul relaţiei excluziune – valori sociale. Aşadar, promovarea excluziunii sociale poate fi alăturată unei agende valorice proprii. Teorii privind cauzele şi condiţiile excluziunii sociale Teoriile explicative cu privire la excluziunea socială sunt încadrate în structura tematică mai largă a celor referitoare la sărăcie, respectiv (1) teorii individualiste şi culturale şi (2) teorii de tip conflictualist. Haralambos şi Holborn (2008) consideră că doar a doua categorie conţine şi teorii cu privire la excluziunea socială. Din cadrul teoriilor individualiste şi culturale, singura tangentă cu tematica excluziunii ar fi cea a lui Charles Murray privind underclass, dar, după cum am văzut în cadrul discuţiei asupra relaţiei excluziune – underclass, termenul este puternic contestat ca având legătură cu excluziunea socială, căci implică o opţiune individuală de autoexcludere. După Haralambos şi Holborn (2008), teoriile de tip conflictualist pot fi grupate în patru categorii, astfel: (1) eşecuri ale statului social (2) lipsa de putere şi poziţia slabă de negociere a săracilor pe piaţa muncii, (3) forţe structurale şi existenţa stratificării sociale şi (4) consecinţă inevitabilă a capitalismului (poziţia 9 POLITICI DE INCLUZIUNE SOCIALĂ 347 marxistă). Faţă de această clasificare, observăm că (1) şi (2) sunt explicaţii cauzale, iar (3) şi (4) explicaţii sistemice. Este sub semnul întrebării dacă (3) şi (4) nu sunt etichete diferite pentru aceeaşi realitate, acelaşi sistem şi dacă (2) nu poate fi considerată drept o trăsătură a sistemului respectiv. Explicaţia prin eşecuri ale statului social (1) include două abordări de dată recentă, ambele construite pe baza unei acumulări în timp de date empirice în Marea Britanie, după 1979, anul venirii la putere a guvernului conservator condus de Margaret Thatcher. Prima susţine că după introducerea principiilor neoliberale în gestionarea economiei, sistemul fiscal a devenit preponderent recesiv, din cauza ponderii impozitelor indirecte (pe consum) în defavoarea celor directe (pe venit şi proprietate) (Giles, 1994). Astfel, inegalitatea socială a fost accentuată. A doua abordare susţine că strategia de promovare a egalităţii prin oferirea de servicii publice a eşuat, căci tot cei avantajaţi au beneficiat de ele într-un grad mult mai ridicat decât grupurile dezavantajate (Le Grand, 1982). David Bryne (1999) analizează lipsa de putere şi (in)capacitatea de negociere a forţei de muncă. Cauzele nu s-ar afla la nivelul unor imperative ale economiei globale, ci în introducerea la nivel naţional a unor noi reglementări cu privire la organizarea în sindicate şi a declanşării de greve, în anii 1980 şi 1990. Ca atare, s-a creat o armată de rezervă de forţă de muncă. Ideea este de inspiraţie marxistă. După Byrne, capitalismul contemporan nu are nevoie de un număr mare de şomeri, pentru a împinge în jos salariile angajaţilor şi a creşte profiturile angajatorilor, ci de un număr ridicat de angajaţi cu salarii mici (low-paid) şi cu timp parţial de muncă (flexible). Noua armată de rezervă de forţă de muncă tinde să devină un grup exclus. O altă sursă de excluziune este structura spaţială a locuirii. Săracii şi excluşii tind să locuiască predominant în zone cu posibilităţi reduse de angajare, în timp ce persoanele de succes în societate pot accesa servicii private sau locui în zonele cu cele mai bune servicii publice. Brian Barry (2002) a avansat ideea unei legături între economia de piaţă şi democraţia liberală şi existenţa unei duble excluziuni sociale. Această excluziune se extinde şi la capitolul participare politică, prin disproporţionalitatea influenţei politice, care derivă din contribuţii financiare şi proprietatea asupra mass-media. Adăugând la aceasta şi ţintirea de către partidele politice a votantului median, rezultă politici nefavorabile grupurilor excluse. După Barry, înlăturarea excluziunii sociale nu se poate face la nivel individual, ci necesită o redistribuire a veniturilor. Burchard, Le Grand şi Pichaudau (2002) au propus un cadru integrat de explicare a excluziunii sociale. Cercetătorii britanici au identificat şase niveluri ale excluziunii sociale: (1) la nivel de individ (vârstă, etnie, dizabilitate etc.), (2) la nivel de familie (copii, responsabilităţi de îngrijire), (3) la nivel de comunitate (mediu, serviciile sociale), (4) local (transport, piaţa muncii), (5) naţional (asigurări sociale) şi (6) global (migraţie, schimbare climaterică). Asupra acestor niveluri există influenţe din trecut sau prezent referitoare la capitalul uman, ca zestrea genetică sau condiţiile copilăriei, de ordin fizic, respectiv privind proprietatea asupra unor clădiri, terenuri, echipamente şi de ordin financiar. La rândul lor, influenţele pot fi externe, 348 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 10 constrângeri asupra individului sau comunităţii, sau interne, opţiunile indivizilor sau comunităţilor. Rezultatele influenţelor asupra celor şase niveluri de excluziune devin surse de feedback ca noi influenţe (Burchardt, 2002). Relaţia excluziune – incluziune socială După cum am văzut în rândurile de mai sus, la momentul prezentării originii termenilor, excluziunea este un termenul mai vechi, apărut iniţial în anii 1970 şi preluat la început în Franţa, la începutul anilor ’80, drept concept de politici sociale şi, ulterior, în decursul următorului deceniu, la nivelul Uniunii Europene. Incluziunea este un termen mult mai nou, fiind definită drept politica de răspuns la situaţiile de excluziune socială, în documentele Consiliului European din anul 2000, între care se distinge Strategia Lisabona. În anii ce au urmat, promovarea incluziunii sociale, ca linie de politică publică, a înlocuit combaterea excluziunii sociale. Din perspectiva mediului academic, se profilează două întrebări privind incluziunea socială. Prima ar fi în ce măsură incluziunea poate fi mai mult decât doar un răspuns activ la situaţiile de excluziune. A doua vizează măsura în care se poate vorbi de un impact al incluziunii sociale asupra structurii programelor sociale. Este însă relevant de menţionat că ambele aspecte, ca şi tratarea incluziunii sociale – concept în politicile sociale, sunt foarte rar şi numai marginal prezente în analizele academice. În privinţa primei întrebări, poziţia teoretică prin care incluziune este văzută ca mai mult decât o reacţie la excluziunea socială este bine reprezentată de Meg Luxton (2002). Potrivit autoarei, incluziunea socială „recunoaşte că soluţia la inegalitate nu este de a oferi simplu celor excluşi aceleaşi drepturi formale (...). În loc de a aştepta conformarea marginalilor faţă de normele şi practicile prevalente ale celor de la centru, incluziunea socială implică o reconfigurare a centrului pentru a cuprinde practicile celor marginali” (Luxton, 2002: 2–3). Cu alte cuvinte, această poziţie subliniază potenţialul de integrare a diverselor grupuri culturale minoritare. La a doua întrebare un răspuns clar se lasă însă aşteptat. Într-o analiză tocmai privind acest aspect, al impactului incluziunii asupra structurii programelor sociale din Marea Britanie, John Hills concluzionează că „se pot schimba modurile în care sunt gândite politicile şi răspunsurile la probleme ca sărăcia, deprivarea şi dezavantajul”, însă „dacă se întâmplă în practică, este altă întrebare” (subl. în original) (Hills, 2002: 240). Ca argumente, Hills evocă analizele Unităţii de Excluziune Socială de pe lângă Primul Ministru britanic, analize care s-au concentrat şi pe alte probleme în afara sărăciei materiale, cum ar fi abandonul şcolar, deprivarea, persoanele fără adăpost şi sarcinile în rândul adolescentelor. Cu toate acestea, Hills observă o strânsă legătură în cadrul politicilor sociale promovate de guvernul New Labour, condus de Tony Blair, între incluziune şi retorica participării la munca salarială. Incluziunea socială la nivelul Uniunii Europene În această secţiune vom descrie, pe scurt, evoluţia politicilor sociale la nivel european, cu accent pe problematica incluziunii sociale. 11 POLITICI DE INCLUZIUNE SOCIALĂ 349 Debutul politicilor sociale la nivel european, în anul 1957, accentuează noua concepţie despre bunăstarea individuală şi, totodată, modalitatea prin care Europa răspunde, prin mecanisme noi, acestui deziderat. Astfel, se conturează un model social nou pentru un stat european activ al bunăstării. Prioritară este, în acest sens, posibilitatea integrării sociale şi a modalităţilor de intervenţie în acest domeniu. La nivelul comunităţii europene, s-au întreprins deja acţiuni de eradicare a sărăciei şi de incluziune socială. Evoluţii în politica socială a Uniunii Europene Politica socială a Comunităţii Europene a debutat odată cu tratatul de constituire a acesteia, în 1957. Astfel, Tratatul de la Roma pune bazele politicii sociale prin articolele sale referitoare la libera circulaţie a muncitorilor şi la libertatea de stabilire a acestora, în contextul creării pieţei comune. Tot prin acest tratat a fost prevăzută şi crearea Fondului Social European, ca instrument de finanţare a politicii sociale. Acesta este, de altfel, cel mai vechi dintre fondurile structurale la nivel european. Pasul următor a fost constituit de adoptarea Actului Unic European (The Single European Act), în 1986, ce conţine directive privind sănătatea şi siguranţa la locul de muncă, introduce dialogul social şi conceptul de coeziune economică şi socială (materializat prin crearea Fondului de coeziune economică şi socială). Anul 1989 constituie un moment important al construcţiei sociale europene, prin adoptarea primului document programatic al politicii sociale – Carta Socială, ce stabileşte drepturile sociale fundamentale şi, odată cu acestea, direcţiile de acţiune ale politicii sociale. Un an mai târziu, în 1990, Tratatul de la Maastricht (ratificat în 1992) stabileşte unul dintre obiectivele Uniunii – atingerea unui „nivel ridicat de ocupare a forţei de muncă şi al protecţiei sociale, egalitatea între femei şi bărbaţi [...] creşterea standardelor de viaţă şi a calităţii vieţii...” (Articolul 2). În 1991 a fost adoptat Protocolul Social (Social Policy Protocol), ce a fost anexat Tratatului de la Maastricht şi care stabileşte obiectivele politicii sociale (prefigurate de Carta Socială): promovarea ocupării forţei de muncă, îmbunătăţirea condiţiilor de viaţă şi de muncă, combaterea excluziunii sociale, dezvoltarea resurselor umane, etc. (semnat de 11 state membre, nu şi de Marea Britanie). Cartea Verde (Green Paper), lansată în 1993, deschide procesul de discuţie asupra viitorului politicilor sociale la nivel comunitar şi este urmată, în 1994, de Cartea Albă (White Paper) – ce stabileşte priorităţile politicii sociale până în anul 2000. Acestea sunt concretizate în programele de acţiune socială pentru perioadele 1995–1997 şi 1998 –2000. În 1997, prin Tratatul de la Amsterdam (ratificat în 1999) este abrogat Protocolul Socia, este lansat Acordul Social (Social Policy Agreement) şi este integrat un nou articol în Tratatul UE, care se referă la ocuparea forţei de muncă şi cunoscut ca Titlul VIII. 1998 este anul în care Marea Britanie semnează Acordul Social şi participă astfel la politica socială comunitară. 350 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 12 Odată cu intrarea în vigoare a Tratatului de la Amsterdam, ocuparea forţei de muncă a devenit un obiectiv comunitar prioritar, transformându-se într-o aşa numită „problemă de interes comun”. Fără a slăbi competitivitatea, se are în vedere „atingerea unui nivel ridicat al ocupării forţei de muncă”. Pentru atingerea acestui obiectiv se urmăreşte realizarea unei „strategii coordonate” care vizează ocuparea forţei de muncă. Tratatul de la Amsterdam a restabilit unitatea şi coerenţa politicii sociale. Se subliniază că politica socială este responsabilitatea, atât a UE, cât şi a statelor membre. Obiectivele politicii sociale urmăresc nu numai promovarea ocupării forţei de muncă, ci şi ameliorarea condiţiilor de viaţă şi de muncă, o protecţie socială corespunzătoare, dialog social, dezvoltarea resurselor umane care să permită un nivel ridicat şi durabil al ocupării forţei de muncă şi lupta împotriva oricărei forme de marginalizare şi de excluziune socială. Tratatul de la Amsterdam confirmă recunoaşterea, bidirecţională, a rolului fundamental al partenerilor sociali: la nivel naţional–statele membre pot încredinţa partenerilor sociali punerea în aplicare a anumitor directive (art. 137, p. 4); la nivel comunitar–Comisia Europeană are ca sarcină promovarea consultării partenerilor sociali şi luarea oricărei măsuri utile facilitării dialogului, urmărind susţinerea echilibrată a părţilor. Tratatul de la Amsterdam a plasat egalitatea între femei şi bărbaţi printre obiectivele comunitare prioritare. Noua abordare vizează lărgirea şi aprofundarea conceptului de egalitate a sexelor. Anul 2000 constituie un moment major în evoluţia politicii sociale. Prin elaborarea Strategiei de la Lisabona (Lisbon Strategy) este stabilit la nivelul Uniunii Europene, pe zece ani, obiectivul de transformarea economiei comunitare în cea mai competitivă economie bazată pe cunoaştere. Tot în acest an a fost adoptată şi Agenda Politicii Sociale, ce preia obiective specifice şi elemente ale strategiei care ţin de politica socială şi le converteşte într-un program de acţiune pe 5 ani, care constituie cadrul politicii sociale actuale. În cadrul acestei strategii a Uniunii Europene, acest obiectiv poate fi atins astfel: pregătind tranziţia către o economie şi o societate bazate pe cunoaştere; promovând reformele economice propice accentuării competitivităţii şi inovaţiei; modernizând modelul social european, prin investiţia în resursele umane şi în lupta împotriva excluziunii sociale; menţinând o justă dozare a politicilor macroeconomice, în vederea unei creşteri durabile. Punerea în aplicare a strategiei se va realiza, în principal, prin intermediul aşa-numitei „metode deschise de coordonare la toate nivelurile”, adică o metodă folosită deja în strategia vizând ocuparea forţei de muncă. Metoda deschisă de coordonare va fi completată de o întărire a rolului de ghid şi de coordonator al Consiliului European, care examinează, în cadrul reuniunilor sale, probleme de ordin economic social şi, simultan, urmăreşte fidel progresele înregistrate pentru garantarea coerenţei globale. În această direcţie s-a subliniat necesitatea unei interconexiuni între politicile economice, sociale şi cele de ocupare a forţei de muncă (Cace, C., 2004). 13 POLITICI DE INCLUZIUNE SOCIALĂ 351 Concluziile summit-ului subliniază necesitatea de a întreprinde măsuri în zece domenii specifice, plecând de la societatea informaţiei, mediul de afaceri, reformele economice, educaţia şi formarea profesională, ocuparea forţei de muncă – cu accent pe sporirea locurilor de muncă de calitate superioară, modernizarea protecţiei sociale şi promovarea integrării sociale. În concluziile summit-ului de la Lisabona se insistă pe modernizarea modelului social european şi, astfel, pe crearea unui stat european activ al bunăstării. De asemenea, în concluziile summit-ului, un loc prioritar este acordat integrării sociale şi necesităţii unei intervenţii comunitare în acest domeniu. S-au întreprins, în acest sens deja, acţiuni pentru eradicarea sărăciei nivel comunitar. Strategia permite Uniunii Europene crearea condiţiilor de ocupare deplină a forţei de muncă şi întărirea coeziunii regionale în UE. Concluziile summit-ului se referă, de asemenea, la modalităţi de comunicare în cadrul Comisiei Europene, urmărind, astfel, prezentarea unui nou program de politică socială. Consiliul European de la Nisa (decembrie 2000) a aprobat Agenda Socială Europeană, care defineşte, în conformitate cu concluziile Consiliului European de la Lisabona, priorităţile de acţiune concrete până în anul 2005 în domeniul politicii sociale. În ceea ce priveşte strategia europeană împotriva excluziunii sociale şi a tuturor formelor de discriminare, Consiliul European de la Nisa a aprobat obiectivele de luptă împotriva sărăciei şi excluziunii sociale care recomandă statelor membre dezvoltarea politicilor ce au în vedere aceste obiective. În legătură cu modernizarea protecţiei sociale, Consiliul European de la Nisa a luat act de rapoartele Grupului constituit la nivel înalt asupra protecţiei sociale a persoanelor vârstnice după retragere („Protecţia socială”) şi ale Comitetului de politică economică cu privire la implicaţiile îmbătrânirii populaţiei. S-a urmărit o abordare globală a sistemelor de pensionare. Pe plan european, s-au înregistrat progrese importante în negocierile asupra proiectului de directivă privind informarea şi consultarea salariaţilor. În 20 decembrie 2000, Consiliul Ocuparea forţei de muncă şi politică socială s-a reunit pentru finalizarea dosarului care se referea la societatea europeană, aşa cum a recomandat Consiliul European de la Nisa. Politica socială europeană a jucat un rol deosebit de important în afirmarea puterii economice a Europei, datorită elaborării unui model social unic în felul său. Modelul este caracterizat prin flexibilitate şi dinamism şi este chiar răspunsul la schimbările rapide înregistrate în economia şi în societatea europeană. În Concluziile summit-ului de la Laeken (13–15 decembrie 2001) se subliniază că economia UE, ca urmare a unui proces general de încetinire şi a scăderii cererii, traversează o perioadă de creştere încetinită şi de incertitudine. După analiza situaţiei economice în UE, se precizează că la summit-ul de la Barcelona (15–16 martie 2002) au fost analizate progresele realizate în sensul atingerii obiectivului strategic fixat la Lisabona, acela de a deveni, până în 2010, o economie bazată pe cunoaştere, cea mai competitivă şi dinamică din lume, cu un 352 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 14 nivel ridicat de ocupare a forţei de muncă şi de coeziune socială. Se subliniază necesitatea reformelor structurale hotărâte la Lisabona şi la Stockholm. De asemenea, se accentuează utilizarea indicatorilor structurali pentru evaluarea progreselor şi pentru concertarea acţiunilor de întreprins. După Consiliul European de la Stockholm s-au obţinut progrese referitoare la diferite puncte ale strategiei de la Lisabona. După 30 de ani de dezbateri s-a ajuns la un acord privind societatea europeană. Adoptarea unei serii de indicatori structurali economici şi sociali, inclusiv în domeniul calităţii locurilor de muncă, de luptă împotriva sărăciei şi excluziunii sociale, ca şi a unor indicatori-cheie pentru dezvoltarea durabilă, va furniza o viziune mai clară asupra performanţelor fiecărui stat membru al UE. Primul obiectiv al strategiei europene privind ocuparea forţei de muncă este atingerea, până în 2010, a nivelului de 70% de ocupare a forţei de muncă, convenit la Lisabona. Consiliul a aprobat acordul la care s-a ajuns privitor la liniile directoare pentru ocuparea forţei de muncă pentru 2002 şi recomandările individuale adresate statelor membre. În privinţa concretizării modelului social european, al legislaţiei sociale, Consiliul European a remarcat acordul politic între Consiliu şi Parlamentul European cu privire la directivele „informare – consultare a salariaţilor” şi „protecţia salariaţilor în caz de insolvabilitate a angajatorului”. S-a insistat asupra prevenirii şi rezolvării conflictelor sociale, ca şi a conflictelor sociale transnaţionale. Consiliul a încurajat Comisia să stabilească un cadru de orientare pentru ajutoare de stat acordate întreprinderilor însărcinate cu servicii de interes general. S-a subliniat importanţa luării în considerare a principiului egalităţii de gen în orientările de politică economică şi în parteneriatul euro-mediteranean şi s-a pus accentul pe definirea unui ansamblu de indicatori comuni privind integrarea socială. Consiliul European de la Laeken a luat act de acordul politic privind extinderea coordonării sistemelor de securitate socială la cetăţenii unor terţe ţări şi a invitat Consiliul să ia, cât mai repede, măsurile necesare. Corelarea pensiilor, durabilitatea sistemelor de pensii, ca şi modernizarea lor au stat în atenţia summit-ului. S-a solicitat o abordare similară pentru pregătirea raportului privind asistenţa acordată vârstnicilor. O atenţie deosebită va trebui să fie acordată impactului integrării europene asupra sistemelor de îngrijire a sănătăţii în statele membre. La summit-ul de la Gand (19 octombrie 2001) s-a reafirmat angajamentul UE de a accelera punerea în aplicare a măsurilor cuprinse în „strategia de la Lisabona”. Raportul pentru anul 2001 privitor la situaţia socială în statele membre ale UE se axează pe patru mari domenii: populaţia; condiţiile de viaţă; repartizarea veniturilor; încrederea în societate şi participarea la viaţa socială. Analiza este însoţită de un ansamblu de indicatori sociali acoperind, practic, toate domeniile politicii sociale: economie, demografie, ocuparea forţei de muncă, protecţie socială, venituri şi sărăcie, egalitate între sexe, sănătate şi securitate socială. Summit-ul social, desfăşurat pe 13 decembrie 2001, a fost axat pe declaraţia comună prezentată de partenerii sociali, în vederea Consiliului European de la 15 POLITICI DE INCLUZIUNE SOCIALĂ 353 Laeken. La 15 ani după lansarea dialogului social la nivel european, summit-ul a tras concluzii privitoare la dialogul social şi a identificat metodele vizând managementul schimbării şi întărirea dialogului social. Obiectivul declarat al partenerilor sociali, aşa cum este el formulat în declaraţia lor comună, este de a elabora un program de lucru în ceea ce priveşte dialogul social. Acest program a vizat perioada până în anul 2002. Declaraţia comună a partenerilor sociali pentru summitul de la Laeken a cuprins: rolul specific al partenerilor sociali în guvernarea europeană; îmbunătăţirea integrării concertării tripartite în strategia de la Lisabona; gestionare mai autonomă a dialogului social; necesitatea pentru partenerii sociali din ţările candidate de a se pregăti de pe acum pentru aderare. În ianuarie 2002 a fost lansat un nou program de acţiune comunitară, care a accentuat încurajarea cooperării între statele membre pentru lupta împotriva excluziunii sociale, plan adoptat deopotrivă de Comisia, Consiliul şi Parlamentul European. Acest plan permite o înţelegere şi o analiză profundă, ca şi o cooperare politică, schimburi de experienţă şi lucru „în reţea”, în domeniul sărăciei şi excluziunii sociale. Modelul social european este unul dintre pilonii unei strategii integrate mai vaste, ale cărei baze s-au pus încă de la Lisabona, s-a subliniat la Bruxelles, cu ocazia summit-ului social. În ultimii ani, de când a fost lansată marea strategie europeană pentru ocuparea forţei de muncă, s-au creat 10 milioane de noi locuri de muncă, în special în noi sectoare, de tehnologie avansată. Şomajul a scăzut sub 8%, iar inflaţia s-a redus. Sistemele sociale europene sunt considerate astăzi competitive, cu costuri reale nete comparabile cu cele din SUA, cu o repartizare mai echitabilă a beneficiilor şi cu un nivel asemănător de productivitate. Toate aceste rezultate sunt datorate, în principal, angajamentului politic al Europei pentru reforme economice şi sociale. Modernizarea şi reforma pieţelor la nivel naţional şi a sistemelor pieţei muncii, protecţiei sociale, sistemului de pensii, măsurile de combatere a sărăciei reflectă sporirea capacităţii de a gestiona schimbarea. Un alt factor favorizant a fost îmbunătăţirea relaţiilor industriale. În acelaşi timp, mai buna guvernare este un deziderat exprimat pe scară largă. Comisia Europeană încurajează cooperarea între partenerii sociali, în probleme legate de pregătirea profesională la nivel european, ca şi iniţiativa de schiţare a unui program multianual pentru dialogul social. În ciuda progreselor înregistrate, se apreciază că relaţiile industriale sunt încă veriga slabă. Companiile care investesc în capitalul lor uman, au rezultate mai bune. Se apreciază, totuşi, că managementul resurselor umane nu este, încă, la nivelul dorit. Cooperarea eficientă la locul de muncă trebuie îmbunătăţită. S-a apreciat la Bruxelles că unele dintre întreprinderile şi companiile-simbol ar fi putut fi salvate prin măsuri active luate din timp. 354 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 16 Comisia Europeană a hotărât lansarea unui Document consultativ privind anticiparea şi managementul schimbării, pentru întărirea unei abordări dinamice a aspectelor sociale ale restructurării. Comisia Europeană îşi propune să respecte integral autonomia partenerilor sociali, ca şi responsabilităţile statelor membre în aplicarea metodei deschise de coordonare în privinţa ocupării forţei de muncă şi a reformelor de politică socială. La orizontul anului 2010, aşa cum prevede ca obiectiv strategia de la Lisabona, nivelul de ocupare a forţei de muncă trebuie să atingă 70%. Întrebarea ridicată cu ocazia summit-ului social s-a referit la armonizarea obiectivelor pe termen scurt cu cele pe termen lung, astfel încât să continue investiţia în calitate, în oameni, în locuri şi servicii, în condiţiile schimbării. S-a subliniat că procesul de restructurare este complex, transnaţional, de o manieră crescândă, cu proceduri adesea foarte diferite. La nivel european, se apreciază că trebuie creat un climat pozitiv de sprijin, trebuie stabilite principii sănătoase, este necesar a fi folosit, la maximum, bagajul de experienţă pozitivă; astfel, trebuie puse în practică ideile partenerilor sociali. În 2003 a avut loc evaluarea intermediară a Agendei Sociale. Au fost ajustate priorităţile Agendei, atât în funcţie de progresul înregistrat până în acel moment, cât şi de schimbările politice, economice şi sociale înregistrate la nivel comunitar. Evaluarea intermediară a Agendei Politicii Sociale, realizată în 2003, a arătat o schimbare vizibilă a situaţiei economice şi politice la nivelul UE, comparativ cu anul 2000 (când a fost lansată Agenda). Astfel, Europa anului 2003 a fost caracterizată de o încetinire de durată a progresului economic, ce a rezultat din încetinirea ritmului creării de noi locuri de muncă şi creşterea ratei şomajului – ceea ce a ridicat noi provocări pentru politica socială a perioadei imediat următoare (2003–2005) şi pentru realizarea obiectivelor stabilite în 2000. Aspectele problematice identificate în cursul acestei evaluări evoluează în jurul tendinţelor demografice (îmbătrânirea populaţiei şi a forţei de muncă în spaţiul comunitar), inegalităţilor de gen încă existente, schimbării structurii familiei (creşterea numărului familiilor monoparentale, ceea ce duce la ajustarea corespunzătoare a protecţiei sociale în această direcţie), schimbărilor tehnologice, disparităţilor sociale şi sărăciei. Acestora li se adaugă provocarea adusă de extinderea Uniunii cu încă 10 state în anul 2004 şi cu alte două în 2007. Pe de altă parte însă, în timp ce economia comunitară este în regres, aceste noi state membre înregistrează o creştere economică constantă – ceea ce poate impulsiona progresul economic la nivel comunitar. Una dintre principalele provocări aduse de extinderea UE, în domeniul social, se referă la discriminarea minorităţilor etnice – şi în special a minorităţii – şi necesită crearea de soluţii comune la nivelul Uniunii. Acesteia i se adaugă potenţialul migrator al forţei de muncă din noile state membre şi modul în care va fi afectat peisajul social comunitar. Totuşi, se poate ca acest efect migrator să nu fie unul de durată, ci unul pe termen scurt, iar fenomenul migrator poate avea loc şi în sens invers, datorită foştilor lucrători migranţi ce pot alege să se întoarcă în ţara de origine, odată cu integrarea acesteia în UE. 17 POLITICI DE INCLUZIUNE SOCIALĂ 355 Revenind la situaţia generală a politicii sociale la nivel comunitar, este de remarcat tendinţa de accentuare a rolului „responsabilităţii sociale corporative”, adică a acceptării unei companii de a îşi justifica deciziile în faţa părţilor interesate (afectate în mod direct de acestea). Apărut la începutul anilor ’90 în peisajul politic comunitar, acest nou concept economico-social duce la formarea unor companii social-responsabile, care iau în considerare impactul acţiunilor lor asupra comunităţilor şi mediului în care operează, asupra angajaţilor şi consumatorilor, şi care aleg să echilibreze profitul economic cu nevoile părţilor interesate. Promovarea acestui nou tip de responsabilitate socială este una dintre preocupările UE, ce are astfel în vedere abordarea combinată a sectoarelor economic, social şi protecţia mediului. Acestea sunt numai câteva dintre elementele în jurul cărora va evolua politica socială în următorii ani, la care se adaugă preocuparea continuă pentru îmbunătăţirea calităţii relaţiilor industriale (prin dezvoltarea de indicatori de calitate şi promovarea înţelegerii relaţiilor industriale). De asemenea, se continuă dezvoltarea obiectivelor stabilite în 2000, adică: creşterea numărului şi calităţii locurilor de muncă, dezvoltarea flexibilităţii şi securităţii, în contextul unui mediu de lucru în schimbare, modernizarea protecţiei sociale, promovarea egalităţii de gen, combaterea sărăciei, discriminării şi excluziunii sociale. Tabelul nr. 1 Elementele constitutive ale strategiei de la Lisabona. Politici, instrumente şi măsuri concrete Politici Instrumente Măsuri concrete Servicii de ocupare a Ocuparea forţei Strategia Europeană de ocupare a forţei de forţei de muncă mai bune. de muncă muncă: Raport Comun cu privire la ocuparea Adaptabilitate combinată forţei de muncă. cu siguranţă. Linii Directoare şi Recomandări pentru statele Egalitate de şanse. membre. Îmbătrânire activă. Politici de ocupare a forţei de muncă. Protecţie Obiective comune pentru acordarea pensiilor. Soluţii la problema socială Abordare integrată în vederea acordării unor îmbătrânirii populaţiei. pensii sigure şi durabile. Incluziune Obiective comune. Măsuri punctuale pentru socială Program de Acţiune Comunitar pentru Planurile Naţionale de combaterea discriminării. Acţiune. Strategia-cadru cu privire la egalitatea de gen. Incluziunea socială, în documentele politicilor sociale din România Se poate preciza că, în limbajul instituţional românesc, conceptul de incluziune şi dezvoltare socială a intrat în uz începând cu anul 2001, odată cu adoptarea H.G. 829/2002, privind Planul Naţional Anti-Sărăcie şi Promovare a Incluziunii Sociale – PNAinc. Unul dintre documentele definitorii pentru lupta împotriva excluziunii sociale şi promovarea incluziunii sociale este JIM (Documentul Comun în domeniul Incluziunii 356 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 18 Sociale – Join Inclusion Memorandum). Acesta a fost elaborat de către Guvernul României împreună cu Comisia Europeană, în scopul promovării incluziunii sociale şi al combaterii sărăciei în Europa până în 2010, în perspectiva îndeplinirii obiectivelor de la Lisabona. JIM a pregătit deplina participare a României, după aderare, la metoda deschisă de coordonare în domeniul incluziunii sociale. Scopul JIM a fost promovarea susţinută a unei societăţi coezive şi incluzive, creşterea bunăstării populaţiei, complementar cu resorbţia rapidă a problemelor grave de sărăcie extremă şi excluziune socială. Pentru a implementa obiectivele JIM şi ale PNAInc, Comisia Europeană şi România au căzut de acord că investiţia în capacitatea administrativă a autorităţilor naţionale, regionale şi locale, este o prioritate. Este, de asemenea, important să fie îmbunătăţit semnificativ dialogul şi cooperarea între structurile publice, precum şi între structurile publice şi societatea civilă, partenerii sociali şi ONG. Modelul participării a fost integrat în procesul de elaborare şi implementare a politicilor, planurilor, strategiilor de acţiune, însuşi procesul de pregătire a Planului Naţional Anti-Sărăcie şi Promovarea Incluziunii Sociale (PNAInc) şi a Memorandumului (JIM) fiind fundamentat de un larg dialog social între diferitele instituţii publice, patronate, sindicate, asociaţii şi organizaţii non-guvernamentale. Provocările-cheie enunţate în JIM, grupate conform priorităţilor politice, au fost stabilite după efectuarea unei analize a politicilor pieţei muncii din România, urmată de elaborarea Documentului Comun de Evaluare a Priorităţilor Politicilor de Ocupare din 2002 şi un raport de progres realizat doi ani mai târziu, în 2004. Provocările-cheie se constituie în: • creşterea ratei de activitate ca o pre-condiţie pentru dezvoltarea economică şi socială şi creşterea ocupării, pentru a susţine creşterea economică; • susţinerea restructurării economice, asigurând o piaţă a muncii funcţionabilă, prin aplicarea prevederilor Codului Muncii, dezvoltarea alternativelor economice în zonele rurale şi îmbunătăţirea politicilor salariale, corelate cu productivitatea muncii; • creşterea şi adaptarea calificărilor forţei de muncă; • consolidarea cadrului legislativ şi instituţional. Ca urmare a acestor provocări-cheie, priorităţile de acţiune sunt: • creşterea eficienţei metodelor de prevenire şi absorbţie a şomajului pentru grupurile cu risc înalt: tineri, şomeri de lungă durată, persoane din mediul rural, romi, persoane cu handicap; • promovarea modalităţilor eficiente de combatere a discriminării ocupaţionale, în mod special cu privire la romi, dar şi la alte grupuri cu risc ridicat: tineri în vârstă de 18 ani ieşiţi din centrele de plasament, persoane ieşite din detenţie, vârstnici, femei; • adaptarea permanentă a structurii programelor de educaţie la necesităţile apărute ca urmare a schimbărilor de pe piaţa muncii; • tinerii de 18 ani care părăsesc sistemul de protecţie se caracterizează, conform JIM, printr-un deficit ridicat de capacitate de re-inserţie socială, lipsa 19 POLITICI DE INCLUZIUNE SOCIALĂ 357 sprijinului familiei, lipsa locuinţei, lipsa unui loc de muncă, lipsa suportului social, dificultăţi de integrare socială datorită faptului că nu sunt pregătiţi profesional şi nu au nici educaţia necesară pentru viaţa de adult. Măsurile adresate acestui grup au propus: • dezvoltarea coordonării dintre serviciile de asistenţă socială şi alte servicii publice, precum: şcoala, accesul pe piaţa muncii, serviciile de sănătate, poliţia; • implementarea politicilor existente şi continuarea sprijinului acordat, în vederea facilitării accesului pe piaţa muncii şi la locuinţe sociale; • stimulente pentru integrarea ocupaţională a persoanelor cu handicap, cuprinderea pe piaţa muncii, implicarea activă pentru protecţia acestor persoane şi creşterea expertizei pentru îngrijirea persoanele cu dizabilităţi la vârste mici – sub 7 ani. Prevederile JIM fac trimitere la întărirea capacităţii instituţionale pentru a sprijini persoane cu handicap, prin: • îmbunătăţirea serviciilor acordate la domiciliu, cum ar fi pregătirea şcolară la domiciliu pentru copii cu handicap nedeplasabili şi în comunitate, dezvoltarea unei reţele de servicii, în vederea satisfacerii nevoilor specifice ale persoanelor cu handicap; • colaborarea efectivă cu ONG în vederea utilizării experienţei şi expertizei existente în sectorul organizaţiilor nonguvernamentale, inclusiv pentru personalizarea planurilor de recuperare şi integrare, colaborarea specialiştilor (medici, psihologi, pedagogi, asistenţi sociali) cu reprezentanţii comunităţii şi cu familia; • campanii de informare a potenţialilor beneficiari şi a medicilor de familie referitoare la programele şi serviciile destinate persoanelor cu handicap; • dezvoltarea infrastructurii edilitare pentru persoanele cu handicap locomotor; • dezvoltarea serviciilor de pregătire şi formare profesională, crearea oportunităţilor de muncă şi micşorarea ponderii asistenţei pasive bazate pe alocaţii; • revizuirea şi implementarea Strategiei naţionale privind protecţia specială şi încadrarea în muncă a persoanelor cu handicap, inclusiv închiderea/restructurarea instituţiilor rezidenţiale de îngrijire. Măsurile privind ocuparea pentru minoritatea romilor fac trimitere la finalizarea implementării Strategiei Guvernamentale pentru Îmbunătăţirea Situaţiei Romilor: întărirea capacităţii instituţiilor guvernamentale, eliminarea cazurilor persoanelor fără acte de identitate, îmbunătăţirea condiţiilor de viaţă ale romilor, prin dezvoltarea de oportunităţi economice şi crearea de locuri de muncă salariale, îmbunătăţirea accesului la toate nivelurile de educaţie, completat cu accesul la nivelul educaţional minim pentru generaţiile tinere, identificarea şi atribuirea de teren agricol în mediul rural şi de terenuri pentru construcţia de locuinţe în sistem tradiţional sau modern, asigurarea unui acces complet la servicii medicale primare, măsuri care să aibă ca rezultat incluziunea socială a persoanelor de etnie romă şi continuarea luptei împotriva discriminării. Suportul pentru dezvoltarea şi incluziunea persoanelor aparţinând minorităţii romilor se va realiza prin: dezvoltarea de oportunităţi economice şi crearea de 358 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 20 locuri de muncă salariale; identificarea şi atribuirea de teren agricol în mediul rural şi de terenuri pentru construcţia de locuinţe în sistem tradiţional sau modern. Aderarea României la Uniunea Europeană a constituit o prioritate politică majoră a întregii societăţi româneşti. România, ca şi noile state membre în Uniunea Europeană, a fost solicitată de către Comisia Europeană să elaboreze Planuri Naţionale de Dezvoltare pentru accesarea Fondurilor de preaderare de tip structural (Phare, Ispa şi Sapard) şi, ulterior aderării, pentru accesarea Instrumentelor Structurale (fonduri structurale şi de coeziune ale UE, după data aderării, în calitate de Stat membru). Începând cu anul 2002, a fost demarat procesul de elaborare a Planului Naţional de Dezvoltare pentru perioada de programare 2004–2006, iar din anul 2004 a fost declanşat procesul de elaborare a Planului Naţional de Dezvoltare 2007–2013. Planul Naţional de Dezvoltare (PND) este un document politic de planificare comunitară, axat pe priorităţi strategice şi programare financiară multianuală, are ca scop să orienteze şi să stimuleze dezvoltarea economică şi socială a ţării pentru atingerea obiectivului de realizare a coeziunii economice şi sociale, priorităţi ale Agendei Lisabona şi obiectivele de la Göteborg. Principalele provocări ale PND sunt abordarea integratoare şi coordonarea deschisă, pe care le vom aminti la modul general în cele ce urmează. Obiectivele Planului Naţional de Dezvoltare al României sunt: • creşterea competitivităţii economice şi dezvoltarea economiei bazate pe cunoaştere; • dezvoltarea şi modernizarea infrastructurii de transport; • protejarea şi îmbunătăţirea calităţii mediului; • dezvoltarea resurselor umane, promovarea ocupării şi incluziunii sociale şi întărirea capacităţii administrative; • dezvoltarea economiei rurale şi creşterea productivităţii în sectorul agricol; • diminuarea disparităţilor de dezvoltare între regiunile ţării. Strategia de dezvoltare a resurselor umane, creşterea gradului de ocupare şi combaterea excluderii sociale cuprinsă în PND-ul românesc, referitoare la romi şi persoanele cu handicap este fundamentată pe doi piloni principali: creşterea adaptabilităţii forţei de muncă la cerinţele pieţei şi combaterea activă a excluderii sociale. În acest caz, strategia propune o serie de priorităţi care să conveargă către (1) redresarea sistemului de învăţământ printr-o concentrare deosebită în zone şi pe grupuri sociale cu rate de participare foarte scăzute şi (2) investiţii în dezvoltarea resurselor umane, pe baza unei strategii de învăţare continuă, pentru creşterea adaptabilităţii forţei de muncă. Dezvoltarea de structuri instituţionale adecvate (inclusiv ONG), care să asigure un management eficient, şi consolidarea structurilor regionale şi locale pentru elaborarea unor politici îndreptate către reducerea dezechilibrelor regionale de pe piaţa muncii, sunt alte domenii ale strategiei care ţinteşte creşterea gradului de implicare a partenerilor economici şi sociali în elaborarea politicii de sprijinire a ocupării. 21 POLITICI DE INCLUZIUNE SOCIALĂ 359 În final, strategia de combatere a excluderii sociale va fi completată de întărirea sistemului de servicii sociale, adresat în special persoanelor vulnerabile din zonele cele mai sărace ale ţării. Acest sistem va include şi infrastructura socială legată de ajutorul în caz de urgenţă, sprijinul bătrânilor şi al persoanelor cu handicap, sistemul de sănătate, precum şi sprijinul acordat orfanilor şi copiilor abandonaţi. Documentele politice şi instrumentele financiare (fondurile structurale) ce vizează pregătirea pentru politica europeana de ocupare a forţei de muncă fac referire la învăţarea permanentă şi au la bază Planul naţional de acţiune pentru ocuparea forţei de muncă, cuprins, la rândul lui, în priorităţile naţionale de dezvoltare pentru perioada 2007–2013. Măsurile pentru sprijinirea incluziunii sociale pentru grupurile vulnerabile sunt cuprinse în pilonul resurse umane, şi privesc: educaţia preşcolară, educaţia cetăţenească activă, prevenirea eşecului şi abandonului şcolar, acordarea unei a doua şanse de şcolarizare adulţilor, eliminarea discriminării de gen, sprijin pentru organizaţiile societăţii civile etc., şi sunt puternic conectate cu problemele legate de angajarea forţei de muncă, combaterea discriminării şi a inegalităţilor pe piaţa muncii. Programul Operaţional Sectorial Dezvoltarea Resurselor Umane (POS DRU) stabileşte axele prioritare şi domeniile majore de intervenţie ale României în domeniul resurselor umane, în vederea implementării operaţiunilor indicative şi a asistenţei financiare a Uniunii Europene, prin Fondul Social European, în cadrul Obiectivului 1 „Convergenţă”, pentru perioada de programare 2007–2013. Obiectivul general al POS DRU este dezvoltarea capitalului uman şi creşterea competitivităţii pe piaţa muncii, prin asigurarea egalităţii de şanse pentru învăţarea pe tot parcursul vieţii, dezvoltarea unei pieţe a muncii moderne, flexibile şi incluzive, care să conducă, până în 2013, la o ocupare durabilă a 900 000 persoane. Obiective specifice ale POS DRU sunt: • creşterea nivelului de educaţie şi formare profesională, prin programe educaţionale şi de formare profesională continuă specifice, inclusiv pentru persoane aparţinând grupurilor-ţintă (tineri, şomeri de lungă durată, lucrători cu nivel redus de calificare, lucrători în vârstă, persoane din grupurile vulnerabile); • promovarea învăţării pe tot parcursul vieţii şi asigurarea calităţii şi relevanţei EFPIC pentru piaţa muncii, prin dezvoltarea de sistem şi implementarea de reforme, în domeniul educaţiei şi sistemelor de formare profesională; • dezvoltarea unei pieţe a muncii moderne, flexibile şi incluzive, care să permită creşterea şanselor de ocupare/integrare durabilă pe piaţa muncii tinerilor, persoanelor din grupurile vulnerabile, şi promovarea creării de locuri de muncă; • creşterea adaptabilităţii lucrătorilor, întreprinderilor şi antreprenorilor; • promovarea spiritului şi culturii antreprenoriale; • îmbunătăţirea accesului la ocupare şi a participării femeilor pe piaţa muncii, reducerea discriminării pe bază de gen; • creşterea incluziunii sociale a categoriilor vulnerabile. 360 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 22 Tabelul nr. 2 Axele prioritare ale POS DRU Axa Domeniul major 1 Educaţia şi formarea profesională, în sprijinul creşterii economice şi dezvoltării societăţii bazate pe cunoaştere. 2 Conectarea învăţării continue la piaţa muncii. 3 Creşterea adaptabilităţii forţei de muncă şi a întreprinderilor. 4 Modernizarea Serviciul Public de Ocupare. 5 Promovarea măsurilor active de ocupare. 6 Promovarea incluziunii sociale. 7 Asistenţă tehnică. Priorităţile avute în vedere pentru categoriile vulnerabile, cuprinse în Axele prioritare ale domeniului dezvoltarea resurselor umane, aşa cum rezultă din prezentarea de mai sus şi din alocările financiare, sunt: Axa prioritară 1 – Educaţia şi formarea profesională în sprijinul creşterii economice şi dezvoltării societăţii bazate pe cunoaştere: 1. acces la educaţie şi formare profesională iniţială de calitate; 2. învăţământ superior de calitate; 3. dezvoltarea resurselor umane din sistemul educaţional şi de formare profesională; 4. calitate în FPC; 5. programe doctorale şi post doctorale în sprijinul cercetării. Axa prioritară 5 – Promovarea măsurilor active de ocupare: 1. dezvoltarea şi implementarea măsurilor de ocupare activă; 2. promovarea sustenabilităţii pe termen lung în zonele rurale, în termenii dezvoltării resurselor umane şi ocupării. Axa prioritară 6 – Promovarea incluziunii sociale: 1. promovarea economiei sociale; 2. îmbunătăţirea accesului şi participării grupurilor vulnerabile la educaţie; 3. promovarea de oportunităţi egale pe piaţa muncii; 4. iniţiative transnaţionale pe piaţa globală a muncii. Organismele intermediare ale POS DRU: opt organisme intermediare regionale, aflate în subordinea MMSSF, Agenţia Naţională pentru Ocuparea Forţei de Muncă (ANOFM), Ministerul Educaţiei şi Cercetării – Direcţia POS DRU, Centrul Naţional pentru Dezvoltarea Învăţământului Profesional şi Tehnic. Programul Complement – Detaliază elementele necesare pentru implementarea fiecărui domeniu major de intervenţie din cadrul POS DRU. Axele prioritare 2, 5 şi 6 ale domeniului resurse umane cuprind o serie de măsuri incluzive, destinate grupurilor vulnerabile/persoanelor în situaţie de 23 POLITICI DE INCLUZIUNE SOCIALĂ 361 risc/comunităţilor sărace care iau în considerare concluziile Consiliului European de la Lisabona din 2000, reafirmate la Consiliul European de la Feira din 2001 şi Consiliul European de la Barcelona din 2002. Acestea se referă atât la obiectivul general stabilit ca Uniunea Europeană să devină, până în 2010, „cea mai competitivă şi mai dinamică economie din lume, bazată pe cunoaştere, capabilă de creştere economică durabilă, cu locuri de muncă mai multe şi mai bune şi o mai mare coeziune socială”, cât şi la dezvoltarea educaţiei. Într-un cuvânt, obiectivul propus la reuniunile enunţate mai sus ar fi schimbarea de paradigmă, care poate fi o certitudine prin folosirea cât mai eficientă a resurselor, orientate către investiţiile în cunoştinţe. Exemplu: educaţia, care contribuie la dezvoltarea personală, la coeziune socială şi, nu în ultimul rând, la productivitate. La rândul ei, productivitatea influenţează creşterea economică şi reduce costurile sociale. CONCLUZII Dincolo de fragilitatea în plan terminologic, incluziunea socială marchează o abordare argumentată de instituţiile europene prin accentuarea riscurilor majore percepute ca sursă a creşterii inegalităţii şi a excluziunii sociale: schimbările majore ale pieţei muncii, modificări ale structurii demografice şi creşterea diversităţii etnice, creşterea rolului sectorului tehnologiilor informatice şi de comunicare, modificări ale funcţiilor şi structurii familiei precum şi ale rolurilor femeii şi bărbatului în familie. Factorii individuali, menţionaţi de Comisia Europeană, care cresc riscul excluziunii sociale şi al menţinerii pe termen mediu sau lung sub pragul sărăciei, sunt: şomajul de termen lung, veniturile reduse, locuri de muncă prost plătite, starea de sănătate precară, lipsa locuinţei sau locuinţă inadecvată, statutul de imigrant, nivelul de calificare redus, handicapul, dependenţa de drog sau alcool, apartenenţa la comunităţi marginalizate/ sărace, nivelul scăzut de educaţie şi analfabetismul, îngrijirea copiilor în familii vulnerabile. Raportul Comisiei Europene din 2006 (sursa: Report on NAPS/inclusion, 2006) confirmă că sărăcia şi excluziunea socială continuă să fie provocări pentru statele membre, iar cele şapte priorităţi ale politicilor sociale identificate rămân valabile şi în prezent: creşterea participării pe piaţa muncii; modernizarea sistemului de protecţie socială; rezolvarea problemei grupurilor dezavantajate în educaţie; eliminarea problemei sărăciei care afectează copiii; asigurarea unei locuiri decente şi îmbunătăţirea accesului la servicii decente; lupta împotriva discriminării; integrarea celor cu dizabilităţi, minorităţilor etnice, imigranţilor. Conform raportului menţionat, există trei noi provocări în ultimii ani pentru Statele Membre: creşterea imigrării, creşterea costurilor pentru sănătate şi asigurări de pensii şi creşterea nevoii de îngrijire accesibilă pentru copii, persoane cu dizabilităţi şi bătrâni. Grupurile dezavantajate rămân persoanele cu dizabilităţi, imigranţii, minorităţile etnice (inclusiv Roma), persoanele fără adăpost, prizonierii, persoanele cu dependenţă, bătrânii singuri. 362 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 24 Pe baza rapoartelor naţionale ale Statelor Membre, raportul Comisiei Europene din 2006 face o sinteză a rezultatelor atinse până în acest moment în domeniul incluziunii sociale Printre concluziile raportului se numără sesizarea progreselor făcute dar şi existenţa unor dificultăţi în aplicarea obiectivelor de incluziune generate de câteva dimensiuni: răspunsuri inegale ale statelor la obiectivele Uniunii şi o diferenţă între obiectivele statuate la nivel UE şi implementarea lor efectivă, cât şi eforturile politicilor naţionale de a le atinge; planuri aplicate, care, în unele cazuri, nu au avut obiective clare şi ţinte cuantificabile, sau au fost doar parţial integrate în politica socială naţională; lipsa, în cazul unor State membre, a instrumentelor de monitorizare adecvată a indicatorilor rezultaţi; analize de impact pe dimensiunea gen (gender) limitate, indicatori de gen nedezvoltaţi. Se remarcă că s-au făcut progrese mai ales pe câteva dimensiuni: mobilizarea actorilor sociali implicaţi (crearea de instituţii, angajarea actorilor relevanţi în proces) şi îmbunătăţirea descentralizării, crescând rolul autorităţilor locale. Fondurile structurale implementate până acum în Statele Membre au contribuit substanţial la politicile sociale de incluziune, arată raportul, prin îmbunătăţirea următoarelor componente: îmbunătăţirea ratei ocupării forţei de muncă, sprijinirea diminuării şomajului de lungă durată, îmbunătăţirea educaţiei adulţilor, dezvoltarea serviciilor de sănătate de calitate, dezvoltarea sectorului de îngrijire pentru copilul mic, creşterea integrării populaţiei cu dizabilităţi, integrarea imigranţilor şi grupurilor etnice, creşterea accesului femeilor la piaţa muncii, promovarea dezvoltării capitalului social, susţinerea luptei împotriva discriminării. În ciuda progreselor făcute, problemele identificate la Lisabona în 2000 şi reiterate în 2005 la Bruxelles rămân valabile: creşterea economică, ocuparea forţei de muncă, modernizarea protecţiei sociale, îmbunătăţirea incluziunii sociale, cu accent pe grupurile dezavantajate. Accentul rămâne pe rezolvarea problemei şomajului, mai ales în rândul: străinilor, imigranţilor şi a grupurilor etnice, părinţilor singuri, persoanelor cu nivel de educaţie scăzut, tinerilor, bătrânilor şi celor cu dizabilităţi. De asemenea, rămân ca obiective majore ale incluziunii: sărăcia celor în risc, sărăcia copiilor, imigranţii, persoane cu dizabilităţi, acces redus la asistenţă medicală a unor grupuri, dezavantaje privind educaţia, grupurile vulnerabile. BIBLIOGRAFIE 1. Atkinson, A. B., Social Exclusion, Poverty and Unemployment, în Hills, J. (Ed.) Exclusion, Employment and Opportunity, London, London School of Economics, 1998. 2. Barry, B., Social Exclusion, Social Isolation, and the Distribution of Income, în Hills, Le Grand, J., Piachaud, D. (eds.), Understanding Social Exclusion, Oxford, Oxford University Press, 2002. 3. Cace, C., Social Insurances: Management, evolutions and tendencies, Bucharest, Expert, 2004. 4. Cace S., The Welfare State. Evolutions and Tendencies, Expert, Bucharest, Romania, 2004. 5. Merghman, J., Social Exclusion in Europe: Policy Context and Analitical Framework, in Room, G. (ed.), Beyond the Threshold, Bristol, Polity Press, 1995. 25 POLITICI DE INCLUZIUNE SOCIALĂ 363 6. Burchardt, T., Le Grand, J., Piachaud, D., Social Exclusion in Britain 1991–1995, „Social Policy and Administration”, 33, 227–244, 1999. 7. Burchardt, T., Le Grand, J., Piachaud, D., Introduction, în Hills, J., Legrand, J., Piachaud, D. (eds.), Understanding Social Exclusion, Oxford, Oxford University Press, 2002. 8. Byrne, D., Social Exclusion, Buckingham, Open University Press, 1999. 9. Estivil, J., Concepts and strategies for combating social exclusion. An overview, Geneva, ILO, 2003. 10. Giles, C., Johnson, P., Taxes Down, Taxes Up: The Effects of a Decade of Tax Changes, London, Institute for Fiscal Studies, 1994. 11. Haralambos, M., Holborn, M., Heald, R., Sociology: Themes and Perspectives, Londra, Collins, 2008. 12. Hills, J., Does a Focus on 'Social Exclusion' Change the Policy Response, în Hills, J., Legrand, J., Piachaud, D. (eds.), Understanding Social Exclusion, Oxford, Oxford University Press, 2002. 13. Le Grand, J., Strategy of Equality: Redistribution and the Social Services, London, Allen & Unwin, 1982. 14. Lenoir, R., Les exclus, Paris, Seuil, 1974. 15. Levitas, R., The Concept of Social Exclusion and the New Durkheimian Hegemony, „Critical Social Policy”, 46, 5–20, 1996. 16. Lister, R., Poverty, Cambridge, Polity, 2004. 17. Luxton, M., Feminist perspectives on social inclusion and children's welbeing, Toronto, The Laidlaw Foundation, 2002. 18. Murray, C., Underclass, „Sunday Times Magazine”, 26 noiembrie, 1989. 19. Nolan, B., Whelan, C. T., Resources, Deprivation and Poverty, Oxford, Clarendon Press, 1996. 20. Preda, M., Excluziune socială, în Pop, L. M. (ed.) Dicţionar de politici sociale, Bucureşti, Expert, 2002. 21. Rodgers, G., What is special about a "social exclusion approach"? în Rodgers, G., Gore, C., Figueirdo, J. B. (eds.), Social Exclusion: Rhetoric, Reality, Responses, Geneva, ILO, 1995. 22. Silver, H., Reconceptualising Social Disadvantage: Three paradigms of social inclusion, 1995. 23. Rodgers, G., Gore, C., Figueirdo, J. B. (eds.), Social Exclusion: Rhetoric, Reality, Responses, Geneva, ILO. 24. Vincent, B., Les marginaux et les exclus dans l'histoire, „Cahiers Jussien”, 5, 7–8, 1979. 25. *** All different – All equal, Education Pack, European Youth Centre, 1995. 26. *** Communication from the Commission to the Council, the European Parliament, the Economic and Social Committee and the Committee of the Regions on the Social policy Agenda, COM (2000) 379 final. 27. *** Council of the European Union, Conclusions of the Laeken European Council, Brussels, December 2001. 28. *** European Commission, The perception of poverty and social exclusion in Europe, Eurobarometer Special Report no. 40, Luxembourg, Office for Official Publications of the European Communities, 1994. 29. *** European Commission, Social policy agenda, Communication from the Commission to the Council, the European Parliament, the Economic and Social Committee and the Committee of the Regions, COM (2000) 379 final, Brussels, 2000. 30. *** European Commission, Employment and social policies: a framework for investing in quality, Communication from the Commission to the Council, the European Parliament, the Economic and Social Committee and the Committee of the Regions, COM (2001) 313 final, Brussels, 2001a. 31. *** European Commission, Joint report on social inclusion, summarizing the results of the examination of the National Action Plans for Social Inclusion (2003–2005), Communication from the Commission to the Council, the European Parliament, the European Economic and Social Committee and the Committee of the Regions, COM (2003) 773 final, Brussels, 2003b. 364 D. ARPINTE, A. BABOI, S. CACE, C. TOMESCU (DOBOŞ), I. STĂNESCU 26 his paper intends to be an analysis on social exclusion and social inclusion, from two perspectives: (1) based on the very T concepts, as terms in social policies and (2) as distinct areas of public policy. In other words, we approach both the theoretical component, which defines and interprets the terms, particularly in the academic environment, and the institutional component of evolution and coverage at the level of social policies. The theoretical perspective starts from the fact that the terms of social exclusion and social inclusion come rather from the institutional environment, becoming later subject of the academic debates, too. First, we will present part of the theoretical considerations on the two concepts. Second, we will discuss the social inclusion as example of relation between the institutional knowledge reflected in a direction of public policy, and the scientific knowledge. In institutional terms, as area of public policy, we will describe the evolution of the social inclusion policies in the European Union and Romania. In the beginning, we will show the main moments of social policy construction at the European level and the position of the policies of social inclusion within them. Regarding Romania, we will show the reference points of the process of institutional construction regarding the social inclusion and we will identify its place and role within the public policies, during the pre-accession and post-accession to the European Union. Keywords: social inclusion, social exclusion, inclusion policies, social policies. 